# **DECIZIA ETAPEI DE ÎNCADRARE**

## Nr. număr din zz.ll.aaaa

Ca urmare a solicitării de emitere a acordului de mediu adresate de **SC Rio Bucovina SRL Vatra Dornei**, cu sediul în Str. Rosu, Nr. 99, Vatra Dornei , Judetul Suceava, , înregistrată la APM Suceava cu nr. 4551/16.05.2018, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,
3. **Directivei 2014/52/UE a Parlamentului Uniunii Europene şi a Consiliului din 16.04.2014** de modificare a Directivei 2011/92/UE privind evaluarea efectelor anumitor proiecte publice şi private asupra mediului

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 18.05.2018, că proiectul **Scoatere temporara din fondul forestier a suprafetei de 2800 mp**, propus a fi amplasat în comuna Dorna Candrenilor, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, la pct. 1, lit.d;

In conformitate cu criteriile din anexa nr. 3 la Hotărârea Guvernului nr. 445/2009:

**1.Caracreristicile proiectului**:

a) dimensiunea şi concepţia întregului proiect: Pentru asigurarea necesarului de apă pentru îmbuteliere se dorește realizarea unor lucrări de explorare în zona comunei Dorna Candrenilor, jud Suceava, pe un teren ce are suprafata de 2.800 mp, care se află în proprietatea Comunei Dorna Candrenilor conform Procesului verbal de punere în posesie nr. 135 din 14.05.2004. Folosinta actuala a terenului este pădure.

Terenul în suprafață de 2800 mp face parte din UP I, ua 30 N (S: 463 mp) si din UP I , ua 38L (S: 2.337 mp), în administrarea Ocolului Silvic Dorna Candrenilor.

Beneficiarul SC RIO BUCOVINA SRL deține Licența de explorare nr. 20514/2017.

Accesul în zonă se va realiza printr-un traseu cu o lungime totala de 3.880 m, astfel:

Drum european E58, Drum forestier FE098 – Pârâul Roșu (str. Silvicultorului) – 3.373 m

Conform planului de încadrare în zonă şi planului de situatie anexate la prezenta documentatie, cea mai apropiată zonă locuită este la 1,8 km fata de amplasament.

Societatea a demarat procedura pentru ocuparea temporara din fondul forestier național a unei suprafețe de teren de 2.800 mp, fără defrișare, în vederea realizării unor lucrări de explorare (și ulterior exploatare) pentru identificarea de noi surse de apa minerala naturala. Aceste lucrări se vor derula în perimetrul descris mai sus, în condițiile legii și vor include:

-cartare geologică şi hidrogeologică;

-electrometrie;

-execuţie foraje;

-nvestigații geofizice;

-teste hidrodinamice;

-măsurători topografice;

-studii hidrogeologice: marcări cu trasori ecologici şi studiu privind compoziția izotopică a apei minerale naturale;

-măsurători zilnice de debit, nivel dinamic, regim pluviometric;

Etapa de execuţie a lucrărilor de foraj este un proces temporar, care durează o perioadă relativ scurtă, în funcţie de configurația terenului, starea solului/subsolului, condițiile meteorologice, etc. Prin urmare, impactul asupra mediului va fi temporar. Implementarea proiectului va avea anumite efecte pozitive prin asigurarea unor oportunități de locuri de muncă suplimentare.

După finalizarea lucrărilor de construcție, se va executa refacerea vegetației ierboase pe zonele afectate. Se estimează impactul potențial în timpul etapei de construcție a proiectului ca fiind neglijabil.

Forajul va presupune aplicarea unor soluții tehnice şi tehnologice corespunzătoare şi implică utilizarea celor mai bune tehnici existente în momentul de faţă, pentru limitarea evacuărilor în atmosferă şi în apă, contaminarea solului.

După terminarea lucrărilor, terenul se nivelează, se însămânțează cu iarbă şi se redă aspectul peisagistic inițial, deoarece instalaţiile de exploatare ale forajelor vor fi construite subteran, pe coloana de exploatare a acestuia.

b). Cumularea cu alte proiecte existente și/sau aprobate: nu este cazul.

c). Utilizarea resurselor naturale, în special a solului, a terenurilor, a apei și a biodiversității:

d).Productia de deseuri: Activitatea desfăşurată nu presupune prezența în permanență a personalului de exploatare. Investiția propusă nu este generatoare directă de deşeuri menajere sau tehnologice.

e)Poluarea și alte efecte nocive: Sursele de zgomot vor proveni de la utilajele care deservesc perimetrul analizat.Activităţile desfăşurate de mijloacele auto vor fi periodice, căile de circulație vor fi amenajate corespunzător, iar nivelul zgomotului generat se va încadra în valorile admise prin STAS 10009. Activitatea desfășurată în cadrul perimetrului nu va influența negativ așezările umane. Prin destinația lor, lucrările ce se vor efectua pentru realizarea investiției nu afectează solul din punct de vedere al poluării sau al modificării structurii acestuia.

f)Riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform cunoștințelor științifice:Pentru realizarea investiției nu se vor introduce substanțe poluante în sol şi nu se va modifica structura sau tipul solului. Analizând sursele de poluare a apelor şi modul de evacuare a acestora, la realizarea investiției nu vor exista pericole majore de poluare a factorului de mediu apă, iar efectul cumulat al activitatii care se desfasoara in perimetru și al celei propuse asupra factorului de mediu apă poate fi considerat nesemnificativ. Datorita numarului relativ mic de utilaje si mijloace auto din dotare, precum si a functionarii discontinue, acestea nu sunt considerate ca surse de poluare a factorului de mediu aer.Prin funcționarea ei, investiția propusă, nu este generatoare de poluanți asupra factorului de mediu aer.

g)Riscurile pentru sănătatea umană: Conform planului de încadrare în zonă şi planului de situație anexate la prezenta documentație, cea mai apropiată zonă locuită este la 1,8 km fata de amplasamentul propus.

Prin respectarea măsurilor impuse a se lua, cu privire la poluarea factorilor de mediu aer, apă şi sol se reduc substanţial riscurile de poluare a așezărilor umane

**2. Localizarea proiectului:**

a) utilizarea actuală și aprobată a terenurilor: terenul in suprafata de 2800mp se află în comuna Dorna Candrenilor, categoria de folosiința actuală a terenului fiind pădure.

b) bogăţia, disponibilitatea, calitatea şi capacitatea de regenerare relative ale resurselor naturale( inclusiv solul, terenurile, apa şi biodiversitatea) din zonă şi din subteranul acesteia:

nici unul din criteriile enumerate nu vor fi afectate de implementarea proiectului propus.

c)Capacitatea de absorbţie a mediului naturali,acordându-se o atenţie specială următoarelor zone:

i) zonele umede, zone riverane, guri ale râurilor –nu este cazul;

ii) zonele costiere și mediul marin – nu este cazul;

iii) zonele montane şi forestiere – nu este cazul;

iv) rezervaţiile și parcurile naturale – nu este cazul;

v)zone clasificate sau protejate de dreptul naţional; zone NATURA 2000 desemnate în conformitate cu Directiva 92/43/CEE şi Directiva 2009/147/CE: nu este cazul.

vi) zonele în care au existat deja cazuri de nerespectare a standardelor de calitate a mediului prevăzute de legislaţia în vigoare şi relevante pentru proiect sau în care se consideră că există astfel de cazuri – nu este cazul;

vii) zonele cu o densitate mare a populaţiei – lucrările propuse se află în comuna Dorna Candrenilor, cea mai apropiată locuință fiind la cca. 1,8 km;

viii) peisaje şi situri importante din punct de vedere istoric, cultural sau arheologic – nu este cazul;

**3.Caracteristicile impactului potenţial**

*a).* Importanţa şi extinderea spaţială a impactului (zona geografică şi dimensiunea populaţiei care poate fi afectată)– lucrările nu vor avea un impact negativ asupra factorilor de mediu şi nu vor crea un disconfort pentru populaţie pe perioada execuţiei lucrărilor;

b). Natura impactului – va fi cauzat de lucrările de terasamente şi construcţii, cu un impact redus asupra mediului,

*c).*  Natura transfrontieră a impactului*-*  lucrările propuse nu au efecte transfrontieră;

*d).* Intensitatea şi complexitatea impactului - impactul va fi redus, atât pe perioada execuţiei proiectului, cât şi în perioada de funcţionare.

*e).* Probabilitatea impactului – impact redus, pe perioada de execuţie şi în perioada de funcţionare a obiectivului;

*f).* Debutul, durata, frecvenţa şi reversibilitatea preconizate ale impactului – impact redus, pe perioada de execuţie şi în perioada de funcţionare a obiectivului, cu reversibilitate certă;

g).Cumularea impactului cu impactul altor proiecte existente şi/sau aprobate- în zona respectivă nu sunt în aprobare sau aplicare alte proiecte cu impact semnificativ care să cumuleze impactul cu cel produs de proiectul propus;

h). Posibilitatea de reducere efectivă a impactului- prin utilizarea de tehnologii curate, cu impact cât mai redus asupra factorilor de mediu şi asupra populaţiei;

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:nu este cazul.

**Condiţiile de realizare a proiectului:**

a)Investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice, a legislaţiei de mediu în vigoare şi a avizelor menţionate în Certificatul de Urbanism nr. 89/13.11.2017 eliberat de Primaria comunei Dorna Candrenilor.

b)Conform art. 22, alin. 1 din HG nr. 445/2009, în situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea pentru protecţia mediului emitenţă asupra acestor modificări;

c)Se vor respecta cu stricteţe limitele şi suprafeţele destinate organizării de şantier, a modului de depozitare a materialelor de construcţie şi a rutelor alese pentru transport;

d)Se vor lua măsuri tehnice şi organizatorice pe toată perioada de desfăşurare a lucrărilor pentru a nu afecta factorii de mediu, sănătatea şi confortul populaţiei din zona respectivă;

e)Întreţinerea şi reparaţia utilajelor şi mijloacelor de transport folosite la lucrări se va face în unităţi specializate;

f)Se vor amenaja locuri de stocare, în condiţii de siguranţă pentru mediu şi sănătatea umană, a deşeurilor ce vor rezulta din executarea lucrărilor de construcţii-montaj şi se va asigura gestionarea corespunzătoare a acestora, în conformitate cu prevederile Legii 211/2011 privind regimul deşeurilor. Deşeurile reciclabile, colectate pe categorii conform prevederilor legale, se vor valorifica către firme specializate. Deşeurile menajere se vor colecta şi preda către operatorii locali de salubritate autorizaţi.

g)La finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială.

h)se vor respecta prevederile Hotararii nr. 930/11.08.2005 pentru aprobarea Normelor speciale privind caracterul si marimea zonelor de protectie sanitara si hidrogeologica

i)La finalizarea investiţiei titularul are obligaţia de a solicita revizuirea autorizaţiei de mediu.

Prezenta decizie este valabilă pe toată perioada punerii în aplicare a proiectului.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

DIRECTOR EXECUTIV

Gheorghe ALDEA

Şef serviciu Avize, Acorduri, Autorizații

Ing. Constantin Burciu

Întocmit, Ing. Angela Ignatescu